b'\n_START_ARTICLE_\nKvaasis\xc3\xb5da\n_START_SECTION_\nTaust\n_START_PARAGRAPH_\nPrantsusmaa kuningriik oli olnud Ameerika \xc3\x9chendriikide oluline liitlane Ameerika iseseisvuss\xc3\xb5jas 1776. aasta kevadest saati ja oli s\xc3\xb5lminud aastal 1778 Ameerika \xc3\x9chendriikidega liidulepingu Suurbritannia vastu. Kuid aastal 1794, p\xc3\xa4rast seda, kui Prantsuse revolutsioon kukutas monarhia, s\xc3\xb5lmis Ameerika valitsus kokkuleppe Suurbritannia kuningriigiga, Jay lepingu, mis lahendas mitu vaidlusk\xc3\xbcsimust Ameerika \xc3\x9chendriikide ja Suurbritannia vahel, mis olid p\xc3\xbcsinud p\xc3\xa4rast Ameerika iseseisvuss\xc3\xb5ja l\xc3\xb5ppu. See sisaldas ka majanduslikke punkte._NEWLINE_Ameerika \xc3\x9chendriigid olid juba kuulutanud neutraliteeti konfliktis Suurbritannia ja revolutsioonilise Prantsusmaa vahel ja Ameerika seadusandlus oli korraldamas kaubanduslepet Suurbritanniaga. Kui Ameerika \xc3\x9chendriigid keeldusid j\xc3\xa4tkamast v\xc3\xb5la tagasimakset ettek\xc3\xa4\xc3\xa4ndel, et v\xc3\xb5lg kuulus eelmisele valitsusele, mitte Prantsusmaa Vabariigile, p\xc3\xb5hjustas prantslaste pahameel rea vastuseid. Esiteks hakkasid Prantsuse kaaprid h\xc3\xb5ivama Ameerika laevu, mis kauplesid Suurbritanniaga, ja v\xc3\xb5tsid need tasuks. J\xc3\xa4rgmiseks keeldus Prantsuse valitsus vastu v\xc3\xb5tmast Charles Cotesworth Pinckneyd, uut Ameerika \xc3\x9chendriikide ministrit, kui see detsembris 1796 Pariisi saabus. Oma aastaaruandes Kongressile 1797. aasta l\xc3\xb5pus teatas president John Adams Prantsusmaa keeldumisest kokkuleppe \xc3\xbcle l\xc3\xa4bi r\xc3\xa4\xc3\xa4kida ja r\xc3\xa4\xc3\xa4kis vajadusest "panna riik sobivasse kaitseasendisse". Aprillis 1798 teatas president Adams kongressile "XYZ-i af\xc3\xa4\xc3\xa4rist", milles Prantsuse agendid n\xc3\xb5udsid suurt altk\xc3\xa4emaksu enne tegelike l\xc3\xa4bir\xc3\xa4\xc3\xa4kimiste alustamist Ameerika \xc3\x9chendriikide diplomaatidega._NEWLINE_Vahepeal oli Prantsuse s\xc3\xb5jalaevastik tekitanud olulisi kaotusi Ameerika laevandusele. 21. veebruaril 1797 r\xc3\xa4\xc3\xa4kis riigisekret\xc3\xa4r Timothy Pickering kongressile, et eelmise 11 kuu jooksul oli Prantsusmaa h\xc3\xb5ivanud 316 Ameerika kaubalaeva. Prantsuse r\xc3\xbc\xc3\xbcstajad ristlesid n\xc3\xbc\xc3\xbcd piki Atlandi ookeani rannikut praktiliselt vastupanuta. Ameerika \xc3\x9chendriikide valitsusel ei olnud millegagi nende vastu v\xc3\xb5idelda, kuna s\xc3\xb5jalaevastik oli iseseisvuss\xc3\xb5ja l\xc3\xb5ppedes laiali saadetud ja viimane s\xc3\xb5jalaev m\xc3\xbc\xc3\xbcdi aastal 1785. Ameerika \xc3\x9chendriikidel oli vaid v\xc3\xa4ike rannikuflotill ja m\xc3\xb5ned unarusse j\xc3\xa4etud rannikukindlused._NEWLINE_Kasvanud kallaletungid Prantsuse kaaprite poolt viisid Ameerika \xc3\x9chendriikide s\xc3\xb5jalaevastiku taass\xc3\xbcnnini ja Ameerika \xc3\x9chendriikide merejalav\xc3\xa4e loomiseni kasvava Ameerika kaubalaevastiku kaitsmiseks. Kongress volitas presidenti omandada, relvastada ja mehitada mitte rohkem kui 12 laeva kuni 22 suurt\xc3\xbckiga igal. Mitmed kaupmehed ostsid kohe ja ehitasid s\xc3\xb5jalaevadeks \xc3\xbcmber, ning j\xc3\xa4tkus fregati USS Congress ehitamine._NEWLINE_Kongress t\xc3\xbchistas lepingud Prantsusmaaga 7. juulil 1798; seda kuup\xc3\xa4eva peetakse n\xc3\xbc\xc3\xbcd Kvaasis\xc3\xb5ja alguseks. Sellele j\xc3\xa4rgnes kaks p\xc3\xa4eva hiljem Kongressi luba r\xc3\xbcnnata Prantsuse s\xc3\xb5jalaevu Ameerika vetes.\n_START_SECTION_\nMerev\xc3\xa4e kohustused\n_START_PARAGRAPH_\nAmeerika \xc3\x9chendriikide s\xc3\xb5jalaevastik tegutses umbes 25 alusest lahinglaevastikuga, mis patrullis Ameerika \xc3\x9chendriikide l\xc3\xb5unarannikut ja l\xc3\xa4bi kogu Kariibi mere, jahtides Prantsuse kaapreid. Kapten Thomas Truxtuni pealek\xc3\xa4imine k\xc3\xb5rgeimatele standarditele meeskonna koolitamisel t\xc3\xb5i tulemuse, kui fregatt USS Constellation vallutas Prantsuse s\xc3\xb5jalaevastiku fregati L\'Insurgente ja vigastas t\xc3\xb5siselt fregatti La Vengeance. Prantsuse kaaprid hakkasid \xc3\xbcldiselt vastu, nagu tegi La Croyable, mis vallutati 7. juulil 1798 USS Delaware\'i poolt New Jersey Egg Harbori reidil. USS Enterprise vallutas 8 kaaprit ja vabastas 11 Ameerika kaubalaeva vangistusest. USS Experiment vallutas Prantsuse kaaprid Deux Amis ja Diane. Arvukalt Ameerika kaupmehi vabastati vangistusest USS Experimenti poolt. USS Boston sundis Le Berceau\' alistuma. Silas Talbot kavandas 11. mail 1800 ekspeditsiooni Puerto Plata sadamasse, Prantsusmaa liitlase Hispaania Santo Domingo kindralkaptenaati. USS Constitutioni meremehed ja merev\xc3\xa4elased leitnant Isaac Hulli juhtimisel vallutasid sadamas Prantsuse kaapri Sandwich ja muutsid Hispaania kindluse suurt\xc3\xbckid kasutusk\xc3\xb5lbmatuks._NEWLINE_Ameerika \xc3\x9chendriikide s\xc3\xb5jalaevastik kaotas prantslastele vaid \xc3\xbche laeva, USS Retaliationi, mis hiljem tagasi vallutati. See oli vallutatud kaaper La Croyable, hiljuti Ameerika \xc3\x9chendriikide s\xc3\xb5jalaevastiku poolt ostetud. USS Retaliation lahkus Norfolkist 28. oktoobril 1798 koos USS Montezuma ja USS Norfolkiga ning ristles L\xc3\xa4\xc3\xa4ne-Indias Ameerika \xc3\xa4rihuvide kaitsel. 20. novembril 1798 v\xc3\xb5tsid Prantsuse fregatid L\'Insurgente ja Volontaire USS Retaliationi (kui selle kaaslased olid eemal) \xc3\xbcle ja sundisid juhtivat ohvitseri, leitnant William Bainbridge\'i alarelvastatud kuunarit loovutama. USS Montezuma ja USS Norfolk p\xc3\xa4\xc3\xa4sesid p\xc3\xa4rast seda, kui Bainbridge veenis Prantsuse vanemohvitsere, et need Ameerika s\xc3\xb5jalaevad olid fregattidele liiga v\xc3\xb5imsad, ja veenis neid j\xc3\xa4litamisest loobuma. Prantslaste poolt \xc3\xbcmbernimetatuna (Magicienne) l\xc3\xa4ks kuunar 28. juunil taas ameeriklaste k\xc3\xa4tte, kui USS Merrimacki kogupauk sundis selle alistuma._NEWLINE_Ameerika \xc3\x9chendriikide rannakaitse kutterid, Ameerika \xc3\x9chendriikide Rannavalve eelk\xc3\xa4ijad, v\xc3\xb5tsid samuti konfliktist osa. Kutter USS Pickering Edward Preble juhtimisel tegi kaks retke L\xc3\xa4\xc3\xa4ne-Indiasse ja vallutas 10 saaki. Preble andis USS Pickeringi juhtimise \xc3\xbcle Benjamin Hillarile, kes p\xc3\xa4rast 9-tunnist lahingut vallutas palju suurema ja raskemini relvastatud Prantsuse kaapri l\'Egypte Conquise. Septembris 1800 kadusid Hillar, USS Pickering ja kogu selle meeskond tormisel merel. Preble juhtis j\xc3\xa4rgmisena fregatti Essex, mis seilas \xc3\xbcmber Hoorni neeme Vaiksele ookeanile kaitsmaks Ameerika kaupmehi Ida-Indias. Ta vallutas tagasi mitu Ameerika laeva, mis olid Prantsuse kaaprite poolt h\xc3\xb5ivatud._NEWLINE_Ameerika s\xc3\xb5jalaevastiku kaotused v\xc3\xb5isid olla kerged, kuid prantslased h\xc3\xb5ivasid s\xc3\xb5ja l\xc3\xb5puks aastal 1800 edukalt palju Ameerika kaubalaevu \xe2\x80\x93 rohkem kui 2000, \xc3\xbche allika j\xc3\xa4rgi._NEWLINE_Kuigi nad v\xc3\xb5itlesid sama vaenlasega, ei teinud Royal Navy ja Ameerika \xc3\x9chendriikide s\xc3\xb5jalaevastik operatiivset koost\xc3\xb6\xc3\xb6d ega jaganud tegevusplaane. Puudus vastastikune arusaam nende v\xc3\xa4gede kasutamisest. Siiski m\xc3\xbc\xc3\xbcsid britid Ameerika valitsusele s\xc3\xb5jalaevastiku varustust ja laskemoona. Lisaks jagasid kaks merev\xc3\xa4ge signaalide s\xc3\xbcsteemi, nii said nad \xc3\xa4ra tunda teise s\xc3\xb5jalaevu merel ja lubasid ohutuse p\xc3\xa4rast kaupmeestel emma-kumma konvoiga \xc3\xbchineda.\n_START_SECTION_\nVaenutegevuse l\xc3\xb5petamine\n_START_PARAGRAPH_\n1800. aasta s\xc3\xbcgisel olid Ameerika \xc3\x9chendriikide s\xc3\xb5jalaevastik ja Royal Navy koos palju lepitavama diplomaatilise hoiakuga Esimese konsuli Napoleon Bonaparte valitsuse poolt v\xc3\xa4hendanud Prantsuse kaaprite ja s\xc3\xb5jalaevade tegevust. 30. septembril s\xc3\xb5lmitud 1800. aasta konventsioon l\xc3\xb5petas Prantsuse-Ameerika s\xc3\xb5ja. President Adamsile kahjuks ei tulnud uudised \xc3\xb5igeaegselt, et aidata tal kindlustada teist ametiaega 1800. aasta presidendivalimistel.'